**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO DĖL KLAIPĖDOS MIESTO SAVIVALDYBĖS TARYBOS 2020 M. GEGUŽĖS 21 D. SPRENDIMO NR. T2-102 „DĖL KLAIPĖDOS MIESTO SAVIVALDYBEI NUOSAVYBĖS TEISE PRIKLAUSANČIO TURTO INVESTAVIMO, FORMUOJANT UŽDAROSIOS AKCINĖS BENDROVĖS „DEBRECENO VAISTINĖ“ ĮSTATINĮ KAPITALĄ“ PAKEITIMO“** **PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės (toliau Savivaldybė) tarybos sprendimo projektu siekiama patikslinti Savivaldybės tarybos 2020-05-21 priimtą sprendimą Nr. T2-102 dėl Savivaldybei nuosavybės teise priklausančio turto investavimo, formuojant uždarosios akcinės bendrovės „Debreceno vaistinė“ įstatinį kapitalą, papildant investuojamo turto grupe.

**2. Projekto rengimo priežastys ir kuo remiantis parengtas sprendimo projektas.**

*Priežastys*

Savivaldybės tarybos 2020 m. gegužės 21 d. sprendimu Nr. T2-102 „Dėl Klaipėdos miesto savivaldybei nuosavybės teise priklausančio turto investavimo, formuojant uždarosios akcinės bendrovės „Debreceno vaistinė“ įstatinį kapitalą“ nuspręsta investuoti Savivaldybei nuosavybės teise priklausantį turtą, kaip savivaldybės nepiniginį įnašą, formuojant uždarosios akcinės bendrovės „Debreceno vaistinė“ įstatinį kapitalą, išskirtinai nurodant investuoti nekilnojamo turto grupę. Tačiau Lietuvos Respublikos valstybės ir savivaldybės įmonių įstatymo 2 straipsnio 2 dalis įtvirtina, kad savivaldybės įmonė yra iš savivaldybės turto įsteigta arba įstatymų nustatyta tvarka savivaldybei perduota įmonė, *kuri nuosavybės teise priklauso savivaldybei ir* *jai perduotą ir jos įgytą turtą valdo, naudoja bei juo disponuoja patikėjimo teise*. Atsižvelgiant į šią nuostatą įmonės įstatinio kapitalo formavimui turi būti perduodamas ne tik nekilnojamasis turtas, tačiau ir kitas jai perduotas ar jos įgytas *kilnojamasis turtas*, kurį ji valdo, naudoja ir juo disponuoja. Todėl teikiamas sprendimo projekto pakeitimas, papildant investuojamo turto grupe. Viso investuojamo turto sąrašas pridedamas.

Viso Savivaldybės įmonės „Debreceno vaistinė“ valdomo turto pagal nepriklausomo turto vertintojo vertinimą (išvada pridedama), sudaro 512 660 Eur, šia verte, kaip nepiniginiu įnašu numatoma įsigyti 51 266vnt. UAB „Debreceno vaistinė“ paprastųjų vardinių akcijų, akcijų emisijos kaina lygi 512 660 Eur.

**3. Kokių rezultatų laukiama.**

Sprendimas pakeisti (patikslinti) jau priimtą sprendimą sudarys sąlygas užbaigti Savivaldybės įmonės „Debreceno vaistinė“ pertvarkymo į uždarąją akcinę bendrovę procedūras.

**4. Sprendimo projekto rengimo metu gauti specialistų vertinimai.**

MB „Bonada“ nepriklausomas turto (verslo) vertinimas.

**5. Lėšų poreikis sprendimo įgyvendinimui.**

Šio sprendimo įgyvendinimui papildomų lėšų nenumatoma.

**6. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma, teigiamos pasekmės – sudarys sąlygas užbaigti Savivaldybės įmonės „Debreceno vaistinė“ pertvarkymo į uždarąją akcinę bendrovę procedūras.

Teikiame svarstyti šį sprendimo projektą.

PRIDEDAMA:

1. MB „Bonada“ nepriklausomas turto vertinimas (vertintojo išvada), 1 lapas.
2. Investuojamo turto sąrašas, 1 lapas.

Turto skyriaus vedėjas Edvardas Simokaitis